D O H O D A
 medzi vládou Slovenskej republiky a vládou Poľskej republiky o vzájomnej ochrane utajovaných skutočností

Vláda Slovenskej republiky
 a
 vláda Poľskej republiky

(ďalej len “zmluvné strany”), berúc do úvahy potrebu zaistiť vzájomnú ochranu všetkých utajovaných skutočností, ktoré boli za takéto skutočnosti určené podľa právneho poriadku  štátu jednej zmluvnej strany a odovzdané do štátu druhej zmluvnej strany,

v úmysle vytvoriť pravidlá vzájomnej ochrany utajovaných skutočností, ktoré budú platiť pre všetky uzatvárané dohody o spolupráci a obchodné zmluvy (ďalej len “zmluvy”), ktoré vyžadujú poskytnutie utajovaných skutočností,

dohodli sa    t a k t o :

Článok 1
Definície

Na účely tejto  dohody je:
a/ “utajovanou  skutočnosťou” -  informácia alebo vec, ktorá si nezávisle na  forme a spôsobe vyjadrenia  vyžaduje ochranu pred neoprávnenou manipuláciou v súlade s  právnymi poriadkami štátov každej zo zmluvných strán,
b/ “stranou  utajovanej zmluvy” -  fyzická osoba alebo právnická osoba oprávnená podľa právneho poriadku štátu každej zmluvnej strany uzavierať a vykonávať utajované zmluvy, 
c/ “utajovanou zmluvou” - je zmluva medzi dvoma alebo viacerými stranami utajovanej zmluvy, ktorou sú ustanovené ich vzájomné práva a povinnosti a obsahuje utajované skutočnosti alebo sa ich týka, 
d/ “oprávnením” –  oprávnenie oboznamovať sa s utajovanými skutočnosťami vydané príslušným orgánom podľa právneho poriadku štátu každej zmluvnej strany.

Článok 2
Porovnateľnosť

Zmluvné  strany sa dohodli na vzájomnej porovnateľnosti ďalej uvedených stupňov utajenia:
                                                  
slovenská republika	poľská republika	
prísne tajné	ŚciSle tajnE	
TAJNÉ	TAJNE	
Dôverné	POUFNE	
VYhradené	ZASTRZEŻONE	

Článok 3
Príslušné orgány

Príslušné orgány podľa tejto dohody sú:

a/ v Slovenskej republike
    Národný bezpečnostný úrad,

b/ v Poľskej republike
-	riaditeľ Úradu pre ochranu štátu - v civilnej oblasti,  
-	riaditeľ Vojenskej informačnej služby - vo vojenskej oblasti.

Článok 4
 Vnútroštátne opatrenia

(1) Príslušné orgány prijmú v súlade s touto dohodou a s právnymi poriadkami svojich štátov opatrenia potrebné na ochranu utajovaných skutočností, ktoré budú odovzdávané alebo vzniknú v súvislosti s vykonávaním utajovanej zmluvy. Príslušné orgány zabezpečia  takýmto utajovaným skutočnostiam rovnakú ochranu ako vlastným utajovaným skutočnostiam porovnateľného stupňa utajenia.

(2) Prijaté utajované skutočnosti budú použité výhradne na účel, na ktorý boli odovzdané.
 
(3) Strany utajovanej zmluvy nesprístupnia tretej strane prijaté utajované skutočnosti bez predchádzajúceho písomného súhlasu príslušného orgánu, ktorý utajovanú skutočnosť prijal. 

	(4) Prijaté utajované skutočnosti môžu byť sprístupnené len tým osobám, ktoré ich potrebujú na plnenie a ktoré majú príslušné oprávnenie.  Toto oprávnenie musí byť vydané na základe bezpečnostnej previerky vykonanej podľa právneho poriadku štátu každej zmluvnej strany.

	(5) Príslušné orgány zabezpečia náležitú kontrolu ochrany utajovaných skutočností.

Článok 5
Odovzdávanie utajovaných skutočností

(1) Utajované skutočnosti sa odovzdávajú prostredníctvom diplomatických kuriérov, okrem prípadov uvedených v odsekoch 2 a 3.

(2) Príslušné orgány sa môžu dohodnúť, že utajované skutočnosti budú v mimoriadnych prípadoch odovzdávané iným spôsobom, pri zabezpečení ich ochrany. 

(3) Utajované skutočnosti môžu byť odovzdávané taktiež technickými prostriedkami, ktoré majú certifikát vydaný podľa právneho poriadku štátu každej zmluvnej strany. Príslušné orgány vykonajú nevyhnutné opatrenia, týkajúce sa zaistenia bezpečnosti odovzdávania utajovaných skutočností  technickými prostriedkami a technicko-organizačných podmienok.

(4) Príslušný orgán potvrdí príjem utajovanej skutočnosti.

Článok 6
Označovanie utajovaných skutočností

(1) Prijaté utajované skutočnosti označí strana utajovanej zmluvy stupňom utajenia podľa článku 2. Rovnakým spôsobom budú označené aj všetky utajované skutočnosti, ktoré vzniknú v súvislosti s vykonávaním utajovanej zmluvy.

 (2) Strana utajovanej zmluvy zruší alebo zmení stupeň utajenia prijatej utajovanej skutočnosti len na základe doručeného písomného oznámenia druhej strany utajovanej zmluvy. 

Článok 7
Návštevy

	(1) Návštevy súvisiace s oboznamovaním sa s utajovanými skutočnosťami budú realizované na základe písomného povolenia. Povolenie vydáva príslušný orgán prijímajúceho štátu na základe písomnej žiadosti príslušného orgánu vysielajúceho štátu.

(2) Všetci návštevníci budú dodržiavať pokyny týkajúce sa ochrany utajovaných skutočností dané príslušným orgánom prijímajúceho štátu.

(3) Zoznam pravidelných návštevníkov, v prípadoch týkajúcich sa utajovaných zmlúv, môže byť vytvorený po vydaní povolenia príslušných orgánov. Takéto zoznamy budú platné najviac dvanásť (12) mesiacov. Návštevy osôb uvedených na zozname môžu byť organizované priamo medzi príslušnými stranami utajovanej zmluvy.
 
 (4) Utajované skutočnosti poskytnuté návštevníkom budú chránené podľa ustanovení tejto dohody.

(5) Príslušný orgán vysielajúceho štátu oznámi príslušnému orgánu prijímajúceho štátu  každú návštevu aspoň tri (3) týždne pred jej plánovaným uskutočnením. Vo výnimočných prípadoch môže byť súhlas s návštevou udelený bezodkladne po prijatí žiadosti. 

(6) Žiadosti uvedené v odseku 1 budú obsahovať nasledujúce informácie:
a/	meno a priezvisko návštevníka, dátum a miesto narodenia, štátne občianstvo a číslo pasu,
b/	funkcia návštevníka a názov strany utajovanej zmluvy, ktorú zastupuje,
c/	oprávnenie vydané príslušným orgánom vysielajúceho štátu,
d/	termín návštevy,
e/	účel návštevy,
f/	názov strany utajovanej zmluvy, ktorá má byť navštívená.

(7) Príslušné orgány zabezpečia ochranu osobných údajov uvedených v odseku 6.

Článok 8
Bezpečnostné záruky 

	(1) Ten kto má v úmysle uzatvoriť utajovanú zmluvu obracia sa prostredníctvom príslušného orgánu štátu na príslušný orgán štátu druhej zmluvnej strany o vydanie bezpečnostnej záruky,  že strana utajovanej zmluvy zo štátu tejto druhej zmluvnej strany má zodpovedajúce oprávnenie. Poskytnutie bezpečnostnej záruky znamená, že činnosti nevyhnutné na vydanie zodpovedajúceho oprávnenia boli vykonané podľa právneho poriadku štátu zmluvnej strany.

(2   O výsledku činností uvedených v odseku 1 bude písomne informovaný príslušný orgán štátu druhej zmluvnej strany.

	(3) Ak sa vyskytnú skutočnosti spochybňujúce bezpečnostné záruky uvedené v odseku 1, príslušný orgán štátu informuje o tomto príslušný orgán štátu druhej zmluvnej strany. 

Článok 9
Porušenie pravidiel ochrany utajovaných skutočností

(1) V prípade, že príslušný orgán štátu jednej zmluvnej strany zistí, že došlo k neoprávnenej manipulácií s prijatými  utajovanými skutočnosťami,  neodkladne oznámi túto skutočnosť príslušnému orgánu štátu druhej zmluvnej strany.

	(2) Pri prešetrovaní porušenia  pravidiel ochrany utajovaných skutočností sa postupuje  podľa  právneho poriadku štátu tej zmluvnej strany, na území štátu ktorej k porušeniu došlo.

(3) Príslušné orgány sa budú neodkladne informovať o výsledku činnosti, ktoré sú uvedené v odseku 2.

Článok 10
Náklady 

Úhrada nákladov, ktoré vzniknú jednej zmluvnej strane v súvislosti so zabezpečením ochrany utajovaných skutočností nebude požadovaná od druhej zmluvnej strany.

Článok 11
Konzultácie

(1) 	Príslušné orgány sa navzájom informujú o právnom poriadku týkajúcom sa ochrany utajovaných skutočnosti, ktorý je platný na území ich štátov a neodkladne sa budú informovať o všetkých jeho zmenách a doplneniach.

(2) 	S cieľom zabezpečiť spoluprácu pri vykonávaní ustanovení tejto dohody uskutočňujú príslušné orgány medzi sebou konzultáciu, na žiadosť jedného z nich.

(3) 	 Každá zo zmluvných strán umožní zástupcovi druhej zmluvnej strany, po vzájomnom súhlase, vykonať návštevu na území svojho štátu s cieľom dohodnúť a overiť postupy a prostriedky slúžiace na ochranu utajovaných skutočností, ktoré boli odovzdané druhou zmluvnou stranou.       

(4) 	V prípade uvedenom v odseku 3, príslušný orgán poskytne zástupcovi druhej strany pomoc pri overovaní, či utajované skutočnosti sú dostatočne chránené. 

Článok 12
Zmeny a doplnky

	Túto dohodu je možné zmeniť alebo dopĺňať po vzájomnom súhlase zmluvných strán. Všetky zmeny a doplnky musia byť vykonané v písomnej forme.

Článok 13
Riešenie sporov

(1)	Všetky spory týkajúce sa výkladu a vykonávania tejto dohody budú riešené prostredníctvom priamych konzultácií medzi príslušnými orgánmi.

(2)	Keď sa spor nevyrieši spôsobom uvedeným v odseku 1, bude riešený diplomatickou cestou.

  
Článok 14
Záverečné ustanovenia

(1) 	Táto dohoda podlieha schváleniu podľa právneho poriadku štátu každej zmluvnej strany a nadobudne platnosť deväťdesiatym (90.) dňom po dni doručenia neskoršej  nóty o tomto schválení.

(2) 	Táto dohoda sa uzaviera na neurčitý čas. Každá zo zmluvných strán môže dohodu písomne vypovedať. V takomto prípade platnosť dohody skončí uplynutím šiestich (6) mesiacov odo dňa doručenia nóty o výpovedi. 

(3) Utajované skutočnosti doteraz vymenené a chránené na základe dvojstranných dohôd budú odo dňa nadobudnutia platnosti tejto dohody chránené podľa jej ustanovení.

(4) V prípade vypovedanie tejto dohody všetky utajované skutočnosti vymenené alebo vzniknuté do dňa jej vypovedania podliehajú naďalej ochrane v súlade s touto dohodou, ak sa príslušné orgány nedohodnú inak. 

 Dané v .................................................................................. v dvoch pôvodných vyhotoveniach, každé v slovenskom a poľskom jazyku, pričom obe znenia majú rovnakú platnosť.

      Za 					           	                             Za 
vládu Slovenskej republiky 				           vládu Poľskej republiky